3. RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

• Evalwazzjonijiet ex post/kontrolli tal-idoneità tal-leġiżlazzjoni eżistenti

Mhux applikabbli.

• Konsultazzjonijiet mal-partijiet ikkonċernati

Is-sejħa għal evidenza dwar l-istrateġija Ewropea għall-kura ġiet ippubblikata fuq il- paġna web Have your say, u kienet miftuħa għal feedback pubbliku mill-1 sad-29 ta’ Marzu 2022. Il-Kummissjoni rċeviet 123 kontribut, li l-maġġoranza tagħhom ġew minn NGOs (64). L-aktar suġġetti rikorrenti mqajma matul il-konsultazzjonijiet kienu l-aċċess għal servizzi tal-kura u d-disponibbiltà tagħhom, il-protezzjoni soċjali u l-affordabbiltà tas-servizzi tal-kura, il-kwalità tas-servizzi tal-kura, il-ħaddiema fil-qasam tal-kura u l-indokraturi formali u dawk informali, l-inugwaljanzi soċjoekonomiċi u territorjali, id-dimensjoni tal-ġeneru, it-tixjiħ attiv u san u politiki ta’ prevenzjoni, il-finanzjament tas-servizzi tal-kura, aspetti ta’ governanza/koordinazzjoni, il-potenzjal tad-diġitalizzazzjoni u l-innovazzjoni għas-settur tal-kura, u l-pandemija tal-COVID-19 u l-impatt tagħha.

Il-konsultazzjonijiet immirati inkludew dibattiti ta’ esplorazzjoni mal-grupp ta’ livell għoli dwar l-integrazzjoni tal-perspettiva tal-ġeneri (it-28 ta’ Jannar 2022) u mar-rappreżentanti tal-Istati Membri kemm fil-Kumitat tal-Protezzjoni Soċjali (is-17 ta’ Marzu 2022) kif ukoll fil-Kumitat tal-Impjiegi (l-1 ta’ April 2022). Kien hemm ukoll djalogu strateġiku mal-organizzazzjonijiet tas-soċjetà ċivili (il-11 ta’ Marzu 2022), seduta konġunta tal-Kumitati tal-Parlament Ewropew dwar l-Impjiegi u l-Affarijiet Soċjali u d-Drittijiet tan-Nisa u l-Ugwaljanza bejn il-Ġeneri (l-24 ta’ Marzu 2022) u seduta ddedikata mas-sħab soċjali fil-livell tal-Unjoni (is-7 ta’ April 2022).

Ir-rwol ta’ protezzjoni soċjali robusta u l-impatt tagħha fuq l-aċċess għal servizzi tal-kura fit-tul ta’ kwalità għolja u l-affordabbiltà tagħhom ġie enfasizzat minn ħafna rispondenti, inklużi l-Istati Membri, is-sħab soċjali u s-soċjetà ċivili. Ġiet enfasizzata l-importanza ta’ approċċi ċċentrati fuq il-persuna u l-ħtieġa għal integrazzjoni akbar bejn is-servizzi tal-kura u tal-kura tas-saħħa, speċjalment mill-organizzazzjonijiet tas-soċjetà ċivili. Il-finanzjament u l-investiment pubbliku xierqa fis-servizzi tal-kura, inkluż bl-użu tal-istrumenti kollha disponibbli tal-Unjoni, tqiesu kruċjali għal dak il-għan. Il-ħtieġa li tintuża l-Faċilità għall-Irkupru u r-Reżiljenza għall-kura ġiet imtennija mis-sħab soċjali.

It-titjib tal-kundizzjonijiet tax-xogħol fis-settur tal-kura fit-tul kien suġġett ewlieni fl-avvenimenti kollha ta’ konsultazzjoni u fil-kontribuzzjonijiet bil-miktub. L-MEPs enfasizzaw nuqqas ta’ finanzjament u nuqqas ta’ persunal fis-settur tal-kura u l-potenzjal għoli tiegħu għall-ħolqien tal-impjiegi u l-innovazzjoni. Huma talbu li jiġi indirizzat in-nuqqas ta’ unions fis-settur u enfasizzaw ir-rwol tal-edukazzjoni u t-taħriġ fl-iżgurar ta’ ħaddiema kwalifikati u ta’ professjonalizzazzjoni. Is-sħab soċjali semmew ukoll ir-rwol tad-djalogu soċjali u l-importanza ta’ livelli suffiċjenti ta’ persunal sabiex jiġu żgurati l-kwalità u l-għoti tal-kura ċċentrata fuq il-persuna. Is-sħab soċjali enfasizzaw li l-ħaddiema migranti, il-ħaddiema domestiċi u l-persuni fis-servizzi personali tal-unitajiet domestiċi għandhom jibbenefikaw mill-istess drittijiet soċjali u tax-xogħol bħall-ħaddiema fis-settur prinċipali tal-kura. L-Istati Membri huma konxji min-nuqqas ta’ ħaddiema u xi wħud qegħdin jiżviluppaw strateġiji sabiex jattiraw aktar ħaddiema, inkluż l-irġiel, lejn is-settur tal-kura. Bosta organizzazzjonijiet tas-soċjetà ċivili talbu definizzjoni tal-istatus legali għall-indokraturi informali.

Fir-rigward tal-implimentazzjoni, l-organizzazzjonijiet tas-soċjetà ċivili appoġġaw il-monitoraġġ ibbażat fuq indikaturi u miri, u talbu li jiġu żviluppati pjanijiet ta’ azzjoni nazzjonali għall-implimentazzjoni mill-Istati Membri. Is-sħab soċjali qiesu li huwa importanti li jiġi mmonitorjat il-progress fl-indirizzar tal-isfidi fis-settur tal-kura fit-tul billi jibnu fuq l-arranġamenti qafas tas-Semestru Ewropew. Fil-Kumitat tal-Protezzjoni Soċjali (KPS) u fil-Kumitat tal-Impjiegi (EMCO), l-Istati Membri enfasizzaw ukoll il-ħtieġa li tittejjeb il-bażi tal-evidenza u appoġġaw skambju kontinwu ta’ prattiki tajbin. Xi Stati Membri esprimew tħassib rigward il-piż amministrattiv potenzjalment akbar u enfasizzaw l-importanza ta’ konsistenza u sinerġiji ma’ inizjattivi ta’ politika relatati fil-livell tal-UE u dak internazzjonali. Matul id-dibattiti ta’ esplorazzjoni ma’ dawn iż-żewġ kumitati, bosta Stati Membri indikaw li l-inizjattiva għandha tiġi żviluppata b’rispett sħiħ tar-responsabbiltajiet nazzjonali u l-prinċipji tas-sussidjarjetà u l-proporzjonalità, filwaqt li jitqiesu wkoll iċ-ċirkostanzi nazzjonali differenti u t-twaqqif ta’ sistemi tal-kura.

Il-Kummissjoni rċeviet kontributi jew organizzat skambji ta’ fehmiet mal-Kumitat Ekonomiku u Soċjali Ewropew (KESE) u mal-Kumitat tar-Reġjuni (KtR):

·Il-KESE jinsab imħasseb dwar is-sitwazzjoni prekarja ta’ indokraturi residenti, li ta’ spiss ikunu nisa migranti jew mobbli, u għamel rakkomandazzjonijiet sabiex din tittejjeb, inkluż permezz tar-regolarizzazzjoni tas-sitwazzjoni tagħhom u l-appoġġ għall-professjonalizzazzjoni tagħhom. Il-KESE jilqa’ l-inizjattiva tal-Kummissjoni li tistabbilixxi strateġija Ewropea ġdida għall-kura u jitlob l-implimentazzjoni rapida tagħha. Huwa jħeġġeġ lill-Kummissjoni Ewropea u lill-Istati Membri jiżviluppaw, fuq terminu qasir ta’ żmien, prinċipji relatati mal-kura għall-persuni akbar fl-età fi ħdan il-Pjan ta’ Azzjoni tal-Pilastru Ewropew tad-Drittijiet Soċjali.

·F’Lulju 2021, il-KtR adotta opinjoni dwar Pjan għall-futur għall-ħaddiema fis-setturi tal-kura u l-indukrar – sfida Ewropea u opportunitajiet lokali u reġjonali. L-opinjoni tistieden lill-Kummissjoni tippubblika qafas Ewropew ta’ kwalità għall-kura fit-tul u għal sistema effiċjenti ta’ ġbir u analiżi komprensivi tad-data.

Il-Parlament Ewropew talab lill-Kummissjoni sabiex tippreżenta pjan sabiex jiġu żgurati s-saħħa mentali, id-dinjità u l-benesseri tal-persuni, inklużi l-persuni akbar fl-età, u enfasizza r-rwol ewlieni ta’ skemi ta’ protezzjoni soċjali ffinanzjati b’mod adegwat sabiex il-kura ssir affordabbli u tkun magħmula verament aċċessibbli. Huwa talab ukoll lill-Istati Membri sabiex jiżguraw aċċess ugwali għas-servizzi tas-saħħa u tal-kura u lill-Kummissjoni sabiex tippreżenta “patt tal-kura għall-Ewropa”. Fl-aktar rapport riċenti tiegħu fuq inizjattiva proprja “Azzjoni Ewropea komuni dwar il-kura”, huwa talab lill-Kummissjoni sabiex tippreżenta strateġija Ewropea għall-kura ambizzjuża, robusta u li tibqa’ valida fil-futur li tibni fuq id-dritt ta’ kulħadd għal kura affordabbli, aċċessibbli u ta’ kwalità għolja u d-drittijiet u l-ħtiġijiet individwali kemm tar-riċeventi tal-kura kif ukoll tal-indokraturi, u li tinkludi l-kors kollu tal-ħajja, filwaqt li timmira l-ħtiġijiet tan-nies, u tweġibhom, f’perjodi kritiċi matul ħajjithom kollha, tistabbilixxi l-bażi għall-kontinwità tas-servizzi tal-kura matul il-ħajja u trawwem is-solidarjetà bejn il-ġenerazzjonijiet.

Il-Kunsill stieden lill-Istati Membri u lill-Kummissjoni sabiex itejbu d-disponibbiltà ta’ kura fit-tul ta’ kwalità għolja u s-sostenibbiltà u l-adegwatezza tas-sistemi ta’ protezzjoni soċjali, sabiex jużaw id-diġitalizzazzjoni għall-fini li jagħmlu s-servizzi tal-kura tas-saħħa, soċjali u fit-tul aċċessibbli faċilment u faċli għall-utent, u sabiex jiżviluppaw servizzi li jipprovdu kura ċċentrata fuq il-persuna u integrata, inkluż għal persuni b’diżabbiltà.

• Ġbir u użu tal-għarfien espert

Il-proposta hija sostnuta minn dokument ta’ ħidma tal-persunal tal-Kummissjoni u hija bbażata fuq l-aktar studji u rapporti rilevanti riċenti, inklużi:

· Rapport tal-2021 dwar il-kura fit-tul , imħejji b’mod konġunt mill-Kumitat tal-Protezzjoni Soċjali u mill-Kummissjoni Ewropea (id-DĠ EMPL);

·Estimating the Effects of Social Protection for Long-Term Care in Old Age in Europe, l-Organizzazzjoni għall-Kooperazzjoni u l-Iżvilupp Ekonomiċi (OECD) (se jiġi ppubblikat dalwaqt);

· Challenges in long-term care in Europe , in-Network Ewropew tal-Politika Soċjali (2018);

· Mapping long-term care quality practices in the EU , in-Network Ewropew dwar il-Politika Soċjali (2020);